Almetjevskas
Almetjevskas (rus. Альметьевск, tot. Әлмәт) – miestas Tatarstane (Rusija), prie Kamos intako Zajaus, 279 km į pietryčius nuo Kazanės. 142,7 tūkst. gyventojų (2007). Pagrindinis Tatarstano naftos pramonės centras, išvystyta mašinų, statybinių medžiagų, tekstilės, maisto pramonė. Nuo Almetjevsko prasideda naftotiekis „Družba“. Mieste yra naftos ir dujų akademija, Kazanės verslo ir vadybos instituto filialas, dramos teatras, paveikslų galerija. Stovi mečetė (1877 m.), apylinkėse daug cerkvių.